U-I-256/07
Natisni
Opravilna št.:
U-I-256/07
Datum odločitve:
4. 12. 2008
ECLI:
ECLI:SI:USRS:2008:U.I.256.07
Akt:
Uredba o količnikih za določitev osnovne plače in dodatkih zaposlenim v službah Vlade Republike Slovenije in v upravnih organih (Uradni list RS, št. 35/96 in nasl.), 10. a čl.
Izrek:
Zahteva za oceno ustavnosti in zakonitosti 10.a člena Uredbe o količnikih za določitev osnovne plače in dodatkih zaposlenim v službah Vlade Republike Slovenije in v upravnih organih (Uradni list RS, št. 35/96 in nasl.) se zavrže.
Evidenčni stavek:
Ustavno sodišče zahtevo zavrže, če predlagatelj ne izkaže pogojev za nadaljevanje postopka po 47. členu ZUstS.
Geslo:
1.5.51.1.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve - Neupravičeni predlagatelj.
Pravna podlaga:
Člen 25.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Konfederacija sindikatov 90 Slovenije, Ljubljana
Datum vloge:
26. 9. 2007
Vrsta odločitve:
sklep
Vrsta rešitve:
zavrženje
Dokument:
US28438
Dokument v PDF obliki:
U-I-256-07.pdf
76 KB
Prenesite datoteko
U-I-256/07-7
4. 12. 2008
SKLEP
Ustavno sodišče je v postopku za oceno ustavnosti in zakonitosti, začetem z zahtevo Konfederacije sindikatov 90 Slovenije, Ljubljana, ki jo zastopa Mihael Svanjak, odvetnik v Kopru, na seji 4. decembra 2008
sklenilo:
Zahteva za oceno ustavnosti in zakonitosti 10.a člena Uredbe o količnikih za določitev osnovne plače in dodatkih zaposlenim v službah Vlade Republike Slovenije in v upravnih organih (Uradni list RS, št. 35/96 in nasl.) se zavrže.
Obrazložitev
1. Predlagateljica je vložila zahtevo za oceno ustavnosti in zakonitosti 10.a člena Uredbe o količnikih za določitev osnovne plače in dodatkih zaposlenim v službah Vlade Republike Slovenije in v upravnih organih (Uredba). Izpodbijani določbi očita, da ne ureja dodatka za vrednotenje omejitev, ki izhajajo iz pravice do stavke, omejene z zakonom, tudi za "delavce v navigacijski službi za letalsko meteorologijo". Ob tem navaja, da mora po 16. členu Zakona o letalstvu (Uradni list RS, št. 18/01 in nasl. – v nadaljevanju ZLet) tudi osebje meteorološke službe v letalstvu v času stavke opravljati vsa dela in naloge, ki zagotavljajo varnost in nemoteno delovanje zračne plovbe. Zatrjuje neskladje izpodbijane določbe s 16. členom ZLet in s členi 2, 14 in 15 Ustave.
2. Z začetkom izplačila plač zaposlenih v javnem sektorju po Zakonu o sistemu plač v javnem sektorju (Uradni list RS, št. 56/02 in nasl. – v nadaljevanju ZSPJS) se je izpodbijani predpis prenehal uporabljati (šesti odstavek v zvezi s prvim odstavkom 52. člena ZSPJS). Ustavno sodišče praviloma presoja le veljavne predpise. Na podlagi 47. člena Zakona o ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko presoja neveljavne predpise, če niso bile odpravljene posledice neustavnosti in nezakonitosti. V takšnem primeru lahko Ustavno sodišče ugotovi, da je bil predpis neustaven ali nezakonit, svoji odločitvi pa da učinek razveljavitve ali, če gre za podzakonski akt, tudi odprave (členi 43 do 46 ZUstS).
3. Na poziv Ustavnega sodišča je predlagateljica odgovorila, da vztraja pri zahtevi, vendar s svojimi navedbami ni izkazala obstoja pogojev za nadaljevanje postopka po 47. členu ZUstS. Predlagateljica navaja, da izpodbijana določba ni bila zakonita in je bistveno omejevala pravice zaposlenih do stavke in plačilo zanjo. S takšnimi navedbami pa ni izkazala, da bi morebitna odločitev Ustavnega sodišča, s katero bi ugotovilo nezakonitost oziroma neustavnost izpodbijanega predpisa, lahko izboljšala pravni položaj katerega od delavcev, katerih interese zastopa predlagateljica. Ta namreč ni izkazala, da bi pred sodiščem tekel še ne pravnomočno končan postopek, v katerem bi bilo treba uporabiti izpodbijano določbo in na katerega bi lahko vplivala morebitna izdaja ugotovitvene odločbe z učinkom razveljavitve. Prav tako pa ne gre za primer, ko bi Ustavno sodišče morebitni ugotovitveni odločbi o neustavnosti izpodbijane določbe lahko dalo učinke odprave. Zato je Ustavno sodišče zahtevo zavrglo.
4. Ustavno sodišče je sprejelo ta sklep na podlagi prvega odstavka 25. člena ZUstS v sestavi: predsednik Jože Tratnik ter sodnice in sodnika mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar in Jan Zobec. Sklep je sprejelo soglasno.
Jože Tratnik
Predsednik